Til

Movias bestyrelse

Taastrup, den 25. februar 2019  
Sag 19-2019-00141 – Dok. 420568/mol\_dh/kft

# 

# Afskaffelse af køreplaner fra busstoppestederne

Jeg skriver til jer vedr. udfordringen i at afskaffe de trykte køreplaner fra busstoppestederne.

## **Mennesker med handicap, der ikke er digitale**

Vi mener, det er problematisk for de mennesker, der ikke er digitale, når man fjerner de fysiske køreplaner. Der er mennesker, der pga. deres handicap har svært ved at blive digitale, blandt andre mennesker med udviklingshæmning og mennesker med hjerneskade. Derfor er det vigtigt ikke kun at stille digitale informationer til rådighed.

## **Trykte køreplaner og digitale løsninger går hånd i hånd**

I Danske Handicaporganisationer mener vi, at man skal bevare de trykte køreplaner ved busstoppestederne samtidig med, at man supplerer med digitale løsninger. På den måde sikrer man, at så mange som muligt får adgang til informationer om køreplaner og hermed mulighed for at benytte den kollektive trafik. Blandt mennesker med handicap, der ikke er digitale, er der også mennesker, som er afhængige af den kollektive transport og ikke har mulighed for at benytte andre transportmidler.

## **Tilgængelighedsforum blev ikke hørt**

Jeg hører fra vores repræsentanter i Movias tilgængelighedsforum, at de ikke blev hørt, før beslutningen var truffet. Det er uheldigt, da forummet netop skal bruges til at drøfte tilgængelighed. Tilgængelighed handler om at få adgang til den kollektive transport og hermed adgang til informationer om kollektiv transport. Ifølge FN’s Handicapkonventions artikel 9 om tilgængelighed skal deltagerstaterne træffe passende foranstaltninger til at sikre, at mennesker med handicap på lige fod med andre har adgang til transportmuligheder, herunder den information, der gives i offentligheden.

Jeg vil derfor opfordre jer til at fortsætte med at stille trykte køreplaner til rådighed ved busstoppestederne sideløbende med digitale informationer.

Med venlig hilsen

Sif Holst

*Næstformand*